《谢李献甫寄凤茶》
宋代·冯山

双凤婆娑绿玉团，初纲犹怯禁中寒。贵从侍从时宣赐，传到西中作宝看。

旋碾合留清浩气，亲题何事寄粗官。感公珍惠宁须试，一嗅烦怀已自宽。

作者简介：宋普州安岳人，字允中。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。